ODLOČBA KOMISIJE

z dne 13. oktobra 2005

o spremembi Odločbe Komisije 2005/180/ES o dovoljenju državam članicam, da sprejmejo določena odstopanja na podlagi Direktive Sveta 96/49/ES glede prevoza nevarnega blaga po železnici

(notificirano pod dokumentarno številko K(2005) 3555)

Besedilo v angleškem jeziku je edino verodostojno)

(Besedilo velja za EGP)

(2005/777/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 96/49/ES z dne 23. julija 1996 o približevanju zakonodaje držav članic v zvezi s prevozom nevarnega blaga po železnici (1) in zlasti člena 6(9) Direktive,

ob upoštevanju naslednjega:

Države članice morajo v skladu s členom 6(9) Direktive 96/49/ES Komisiji posredovati predhodno obvestilo o svojih odstopanjih, in sicer prvič do 31. decembra 2002 oziroma v dveh letih od zadnjega datuma uporabe dopolnjenih različic Priloge k Direktivi.

Priloga k Direktivi 96/49/ES je bila spremenjena z Direktivo Komisije 2003/29/ES (2) . Na podlagi Direktive 2003/29/ES so morale države članice sprejeti nacionalno zakonodajo najkasneje do 1. julija 2003, pri čemer je bil zadnji datum za začetek uporabe iz člena 6(9) Direktive 96/49/ES 30. junij 2003.

Nekatere države članice so do 31. decembra 2003 obvestile Komisijo, da želijo sprejeti odstopanja od Direktive 96/94/ES. Komisija je z Odločbo Komisije 2005/180/ES z dne 4. marca 2005 o dovoljenju državam članicam, da sprejmejo določena odstopanja na podlagi Direktive Sveta 96/49/ES glede prevoza nevarnega blaga po železnici (3) , dovolila sprejem odstopanj tistim državam članicam, katerih odstopanja so našteta v prilogah I in II k navedeni odločbi.

Priloga k Direktivi 96/49/ES je bila zopet spremenjena z Direktivo Komisije 2004/89/ES (4) . Na podlagi Direktive 2004/89/ES so morale države članice sprejeti nacionalno zakonodajo najkasneje do 1. oktobra 2004, pri čemer je bil zadnji datum za začetek uporabe iz člena 6(9) Direktive 96/49/ES 30. september 2004.

Združeno kraljestvo je do 31. decembra 2004 uradno obvestilo Komisijo, da želi spremeniti svoja obstoječa odstopanja iz Priloge I k Odločbi 2005/180/ES. Komisija je pregledala uradna obvestila za ugotovitev skladnosti s pogoji iz člena 6(9) Direktive 96/49/ES in jih odobrila. Zato je treba tej državi članici dovoliti sprejem zadevnih odstopanj.

Ukrepi, predvideni s to odločbo, so v skladu z mnenjem Odbora za prevoz nevarnega blaga, ustanovljenega s členom 9 Direktive Sveta 94/55/ES (5) –

SPREJELA NASLEDNJO ODLOČBO:

Člen 1

Odločba 2005/180/ES se spremeni:

Priloga I se spremeni z odstopanji iz Priloge k tej odločbi.

Člen 2

Ta odločba je naslovljena na Združeno kraljestvo Velika Britanija in Severna Irska.

(1) UL L 235, 17.9.1996, str. 25. Direktiva, kakor je bila nazadnje spremenjena z Direktivo Komisije 2004/110/ES (UL L 365, 10.12.2004, str. 24).

(2) UL L 90, 8.4.2003, str. 47.

(3) UL L 61, 8.3.2005, str. 41.

(4) UL L 293, 16.9.2004, str. 14.

(5) UL L 319, 12.12.1994, str. 7. Direktiva, kakor je bila nazadnje spremenjena z Direktivo Komisije 2004/111/ES (UL L 365, 10.12.2004, str. 25).

PRILOGA

Odstopanja držav članic glede manjših količin določenega nevarnega blaga

ZDRUŽENO KRALJESTVO

RA-SQ 15.2 (spremenjen)

Zadeva: Premik enakomerno praznih pritrjenih cistern, ki niso mišljene kot prevozna oprema (N2).

Sklic na Prilogo k Direktivi: Dela 5 in 7.

Vsebina Priloge k Direktivi: Zahteve, ki se nanašajo na postopke pošiljk, prevoz, delovanje in vozila.

Sklic na nacionalno zakonodajo: The Carriage of Dangerous Goods and Use of Transportable Pressure Equipment Regulations 2004: Regulation 5(14).

Vsebina nacionalne zakonodaje:

Pripombe: Premik takšnih pritrjenih cistern ni prevoz nevarnega blaga v običajnem pomenu in RID določbe se ne morejo uporabiti v praksi. Ker so cisterne „enakomerno prazne“, je količina nevarnega blaga, ki se v njih dejansko nahaja, po definiciji izredno majhna.

RA-SQ 15.4 (spremenjen)

Zadeva: Dovoliti različne „največje skupne količine na prevozno enoto“ za blago razreda 1 v kategorijah 1 in 2 preglednice v 1.1.3.1.

Sklic na Prilogo k Direktivi: 1.1.3.1.

Vsebina Priloge k Direktivi: Izjeme v zvezi z naravo prevoza.

Sklic na nacionalno zakonodajo: The Carriage of Dangerous Goods and Use of Transportable Pressure Equipment Regulations 2004: Regulation 3(7)(b).

Vsebina nacionalne zakonodaje: Določiti pravila glede izjem za omejene količine in mešani tovor razstreliva.

Pripombe: Dovoliti različne največje skupne količine in množilne faktorje mešanega tovora za blago razreda 1, to je „50“ za kategorijo 1 in „500“ za kategorijo 2. Za izračun mešanih tovorov se množilni faktorji preberejo „20“ za prevozno kategorijo 1 in „2“ za prevozno kategorijo 2.

RA-SQ 15.5 (spremenjen)

Zadeva: Sprejem RA-SQ 6.6.

Sklic na Prilogo k Direktivi: 5.3.1.3.2.

Vsebina Priloge k Direktivi: Sprostitev zahtev za označenje tovornih vagonov pri kombiniranem prevozu.

Sklic na nacionalno zakonodajo: The Carriage of Dangerous Goods and Use of Transportable Pressure Equipment Regulations 2004: Regulation 7(12).

Vsebina nacionalne zakonodaje: Zahteva za označenje ne velja, kadar so tablice na vozilih jasno vidne.

Pripombe: To je bila vedno nacionalna določba Združenega kraljestva.